‘Wêreld moet kennis neem van slagting onder SA boere’Argieffoto: SAPD Die VF Plus sê hy sal aanhou om “alles in sy vermoë te doen” om die internasionale gemeenskap oor “die slagting onder Suid-Afrikaanse boere” in te lig. Dit kom nadat ŉ plaasbestuurder (40) en sy vrou (39) van Ladybrand Maandagaand (19 Maart) omstreeks 19:00 oorval is kort nadat hulle op die plaas Brandenberg in die Ladybrand-omgewing tuisgekom het. Die plaasbestuurder en sy vrou is vasgebind en die man is met ŉ mes doodgesteek. Die vrou is glo ook met messe gesteek en vermoedelik verkrag. Sy kon later loskom en het te voet gaan hulp soek. Die egpaar het drie kinders, ŉ dogter (14 jaar oud) en twee seuns van 11 en 7 jaar oud. Jan van Niekerk, die VF Plus se provinsiale leier in die Vrystaat, sê die “onopgetekende tragedie van die laaste dekades se plaasaanvalle waarin honderde boere vermoor is, lê in die effek wat dit op naasbestaandes het” – volgens hom soos in dié geval waar drie jong kinders sonder ŉ pa gaan grootword. “In die ANC-regering se arrogante reaksie op ŉ land soos Australië se uitlatings oor plaasmoorde en onteiening sonder vergoeding verlede week het veral een aspek duidelik uitgestaan: Dit is dat die boodskapper aangeval is, maar dat niks oor die boodskap self gesê is nie. Hierdie boodskap is die harde werklikheid van plaasmoorde en werklikheid van onteiening sonder vergoeding waarvoor die ANC-regering hom beywer,” sê Van Niekerk. Volgens hom reis dr. Pieter Groenewald, VF Plus-leier, juis vandeesweek na Brussel in België om bewusmaking van plaasmoorde in Suid-Afrika in die buiteland te bewerkstellig. “Die VF Plus sal nie rus in sy pogings om die wêreld hieroor in te lig nie. [Groenewald is in België] om te sorg dat daar kennis geneem word van die lot van minderhede in Suid-Afrika.”